Атанас Далчев
Църквата на Отон I в Мемлебен

chitanka.info

Във църквата преди хилядолетие,

тъй както туй запомнил е светът,

витязи с окована в броня гръд

погребали на своя крал сърцето.

При блясналите свещи заиграват

пред погледа ни светлина и мрак

и сенките на миналото пак

като че ли под свода оживяват.

Но е практична ерата модерна

и днес потомците на Отон там,

на разкрач от свещения му храм,

са построили свинеферма.

Затуй и щом от древните руини

изпъплихме във наште времена,

ни сепна неочаквана воня…

припадаше нощта, грухтяха свини.

1976 г.

Стихотворението е отпечатано за първи път в книгата „Атанас Далчев. Стихотворения. Фрагменти.“, С., 1998 г., издателство „Захарий Стоянов“.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.